Κανονισμός (ΕΚ) αριθ. 826/2001 της Επιτροπής

της 27ης Απριλίου 2001

για την τροποποίηση του κανονισμού (ΕΚ) αριθ. 590/2001 περί παρεκλίσεως ή τροποποιήσεως του κανονισμού (ΕΚ) αριθ. 562/2000 περί λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 47 παράγραφος 8,

Εκτιμώντας τα ακόλουθα:

(1) Ο κανονισμός (ΕΚ) αριθ. 590/2001 της Επιτροπής(2), όπως τροποποιήθηκε από τον κανονισμό (ΕΚ) αριθ. 719/2001(3), θεσπίζει ορισμένες τροποποιήσεις και παρεκκλίσεις του κανονισμού (ΕΚ) αριθ. 562/2000 της Επιτροπής(4), προκειμένου να αντιμετωπιστεί η έκτακτη κατάσταση της αγοράς που δημιουργήθηκε από τα πρόσφατα γεγονότα που συνδέονται με τη σπογγώδη εγκεφαλοπάθεια των βοοειδών (ΣΕΒ). Η επιδημία του αφθώδους πυρετού καθιστά αναγκαίες ορισμένες περαιτέρω τροποποιήσεις.

(2) Κατά παρέκκλιση του άρθρου 4 παράγραφος 2 του κανονισμού (ΕΚ) αριθ. 562/2000, το άρθρο 1 παράγραφος 2 στοιχείο β) του κανονισμού (ΕΚ) αριθ. 590/2001 προβλέπει την αγορά εμπρόσθιων τεταρτημορίων που προκύπτουν από ευθεία τομή στην πέμπτη πλευρά. Με βάση την πείρα που αποκτήθηκε, πρέπει να θεσπιστούν ορισμένοι κανόνες για την ανάληψη των τεταρτημορίων.

(3) Το άρθρο 1 παράγραφος 3 του κανονισμού (ΕΚ) αριθ. 590/2001 προβλέπει, για τους δύο πρώτους διαγωνισμούς του δεύτερου τριμήνου του έτους 2001, τη δυνατότητα αγοράς σφαγίων που το βάρος τους υπερβαίνει το μέγιστο βάρος, αλλά, στην περίπτωση αυτή, η τιμή αγοράς που καταβάλλεται περιορίζεται στην τιμή του ανώτατου επιτρεπόμενου βάρους. Για να αποσαφηνιστεί η κατάσταση σχετικά με την αγορά εμπρόσθιων τεταρτημορίων, πρέπει να εφαρμοστεί ένας περιορισμός σε σχέση με τον δεύτερο διαγωνισμό με τον καθορισμό της τιμής αγοράς τους σε 40 % του ανώτατου πληρωτέου βάρους σφαγίων.

(4) Συνεπώς, πρέπει να τροποποιηθεί ο κανονισμός (ΕΚ) αριθ. 590/2001.

(5) Λόγω της εξέλιξης των γεγονότων ο παρών κανονισμός πρέπει να τεθεί αμέσως σε ισχύ.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 590/2001 τροποποιείται ως εξής:

1. Στο άρθρο 1, η παράγραφος 3 αντικαθίσταται από το ακόλουθο κείμενο: "3. Κατά παρέκκλιση του άρθρου 4 παράγραφος 2 στοιχείο ζ) του κανονισμού (ΕΚ) αριθ. 562/2000, για το δεύτερο τρίμηνο του έτους 2001, το ανώτατο βάρος των σφαγίων που αναφέρεται στην προαναφερόμενη διάταξη είναι:

- 430 χιλιόγραμμα για τον πρώτο διαγωνισμό· ωστόσο, σφάγια βάρους μεγαλύτερου από 430 χιλιόγραμμα μπορούν να αγοραστούν στην παρέμβαση αλλά, στην περίπτωση αυτή, η τιμή αγοράς που καταβάλλεται δεν πρέπει να υπερβαίνει την τιμή για το ανώτατο αυτό βάρος,

- 430 χιλιόγραμμα για το δεύτερο διαγωνισμό· ωστόσο, σφάγια βάρους μεγαλύτερου από 430 χιλιόγραμμα μπορούν να αγοραστούν στην παρέμβαση αλλά, στην περίπτωση αυτή, η τιμή αγοράς που καταβάλλεται δεν πρέπει να υπερβαίνει την τιμή για το ανώτατο αυτό βάρος ή στην περίπτωση εμπρόσθιων τεταρτημορίων, η τιμή αγοράς που καταβάλλεται δεν πρέπει να υπερβαίνει το 40 % της τιμής του ανώτατου πληρωτέου βάρους,

- 410 χιλιόγραμμα για τον τρίτο και τον τέταρτο διαγωνισμό,

- 390 χιλιόγραμμα για τους δύο τελευταίους διαγωνισμούς."

2. Στο άρθρο 1 παρεμβάλλεται η ακόλουθη παράγραφος μετά από την παράγραφο 5: "5 α. Κατά παρέκκλιση του άρθρου 17 του κανονισμού (ΕΚ) αριθ. 562/2000, όταν η ανάληψη περιορίζεται σε εμπρόσθια τεταρτημόρια, αυτά πρέπει να παρουσιάζονται μαζί με τα αντίστοιχα οπίσθια τεταρτημόρια για να γίνονται αποδεκτά από τον οργανισμό παρέμβασης, έτσι ώστε να μπορεί να ελέγχεται το ανώτατο βάρος, η παρουσίαση κι η κατάταξη των σφαγίων από τα οποία προέρχονται.

Εντούτοις, όταν έχει διενεργηθεί προκαταρκτικός έλεγχος των εμπρόσθιων και οπίσθιων τεταρτημορίων υπό τους όρους που αναφέρονται στην παράγραφο 3 του εν λόγω άρθρου, τα εμπρόσθια τεταρτημόρια που έγιναν αποδεκτά κατά τον έλεγχο δύνανται να παρουσιάζονται χωρίς τα οπίσθια τεταρτημόρια για την οριστική ανάληψή τους στο κέντρο παρέμβασης, με την προϋπόθεση ότι έχουν μεταφερθεί σε αυτά τα σφραγισμένα μεταφορικά μέσα."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Απριλίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 86 της 27.3.2001, σ. 30.

(3) ΕΕ L 100 της 11.4.2001, σ. 13.

(4) ΕΕ L 68 της 16.3.2000, σ. 22.